Журналистхэр Псыхуабэ щызочэнджэщ
Кавказ Ищхъэрэм щылажьэ ХъыбарегъащIэ IуэхущIапIэхэм я еплIанэ зэхыхьэр мы махуэхэм Псыхуабэ щокIуэкI. Абы хэтщ КИФЩI-м и журналист нэхъ пажэхэр, къэрал къулыкъущIапIэхэм я лIыкIуэхэр, федеральнэ IэщIагъэлIхэр.
УФ-м и Президентым и полномочнэ лIыкIуэу Кавказ Ищхъэрэ Федеральнэ щIыналъэм щыIэм и къуэдзэ Ведерников Михаил зэIущIэр къыщызэIуихым жиIащ форумым и къалэн нэхъыщхьэу нэхъапэм щытар журналистхэр зэрыгъэцIыхуныр арамэ, иджы хъыбарегъащIэ IэнатIэхэмрэ къэрал унафэщIхэмрэ зэдэлэжьэныр къызэгъэпэщыным хуэунэтIауэ зэрыщытыр.
— Псыхуабэ щекIуэкI зэхыхьэр зэрырагъажьэрэ блэкIа илъэс зыбжанэм мы зэхуэсыпIэр журналистхэр щызэпсалъэ утыку лъэщ хъуащ, — жиIащ Ведерниковым. Абы гу лъитащ мы гъэм зэхуэзахэр хэхауэ зым темыпсэлъыхьу, Iуэхугъуэ куэд къызэраIэтым.
Фигу къэдгъэкIыжынщи, Кавказ Ищхъэрэм щылажьэ хъыбарегъащIэ IэнатIэхэм я еплIанэ зэхыхьэр къызэригъэпэщащ Иджырей кавказ политикэм и центрым, УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм и аппаратыр и дэIэпыкъуэгъуу.
ДЫГУЛЫБГЪУ Азрэталий.
